ไฟแนซ์ทูเดย์
โดย...ภูคา
2 ก.ย. 2559

โดย...ภูคา 
ช่วงนี้ต้องจับตาการขยายธุรกิจประกันในกิจการสถาบันการเงินเฉพาะกิจของรัฐ เริ่มจาก ชาติชาย พยุหนาวีชัย ผู้อำนวยการธนาคารออมสิน อยู่ระหว่างตัดสินใจ จะหยุดรับฝากเงินแบบสงเคราะห์ชีวิตที่มีพอร์ตแสนล้านบาทหรือไม่ เพราะเจอทั้งตั้งสำรองตามเกณฑ์ คปภ. และต้องจ่ายเงินเข้ากองทุนแบงก์
ยังมีธนาคารอาคารสงเคราะห์ (ธอส.) ที่กำลังจะแก้ไขกฎหมาย เปิดทางให้สามารถตั้งบริษัทลูก หรือเข้าถือหุ้นในบริษัทประกันได้ โดยจะเสนอกระทรวงการคลังขอทำธุรกิจที่เกี่ยวกับการรับประกันอัคคีภัยได้
จากนี้บอกเลยต้องจับตาบริษัทประกันว่าใครจะได้ชิ้นปลามันนี้ไปกิน ของแบบนี้เดาไม่ยากว่าใครกำลังวิ่งเข้านอกออกในกันอยู่ แต่ยุคนี้ทำอะไรที่ไม่โปร่งใสบอกเลยว่าไม่น่าจะรอดการตรวจสอบจากรัฐบาลไปได้
เร่งมือแบบสุดๆ กับเรื่องการเร่งยอดสินเชื่อในปีนี้ให้ได้ตามเป้า ฉัตรชัย ศิริไล กรรมการผู้จัดการ ธอส. สั่งพนักงานลงพื้นที่ในหลายจังหวัด เร่งประชาสัมพันธ์โครงการสินเชื่อสวัสดิการข้าราชการในอัตราดอกเบี้ยพิเศษ ข้าราชการรายไหนสนใจต้องรีบกันหน่อย